Asambleja e Përgjithshme e Kombeve të Bashkuara ka miratuar një rezolutë të Serbisë të ndryshuar mbi Kosovën
Rezoluta bën thirrje për dialog dhe nuk sfidon deklarimin e pavarësisë nga Kosova
Asambleja e Përgjithshme e Kombeve të Bashkuara ka miratuar një rezolutë të Serbisë të ndryshuar mbi Kosovën, e cila bën thirrje për dialog duke hequr sfidën ndaj deklarimit të pavarësisë nga Kosova. Serbia ka hequr dorë nga sfidimi i pavarësisë së Kosovës në Asamblenë e Përgjithshme të Kombeve të Bashkuara. Në një marrëveshje të momentit të fundit, të ndërmjetësuar nga Bashkimi Evropian, Beogradi tërhoqi rezolutën e tij me një gjuhë të ashpër dhe e zëvendësoi atë me një tekst kompromisi që bën thirrje për dialog. Kjo rezolutë u miratua nga shtetet anëtare të Kombeve të Bashkuara. Pasi Gjykata Ndërkombëtare e Drejtësisë vendosi në muajin korrik se shpallja e njëanëshme e pavarësisë së Kosovës në vitin 2008 nuk ishte e paligjshme, Serbia deklaroi se do t’ia paraqiste këtë çështje Asamblesë së Përgjithshme të Kombeve të Bashkuara. Por duke patur si synim anëtarësimin në Bashkimin Evropian, Beogradi u tërhoq në momentin e fundit, duke ndryshuar gjuhën e rezolutës fillestare që kishte shumë të ngjarë të ishte hedhur poshtë. Kështu rezoluta e miratuar dje pasdite u sponsorizua nga Serbia dhe 27 vendet anëtare të Bashimit Evropian. Ajo pranoi ofertën e BE-së për të ndihmuar në procesin e dialogut mes Beogradit dhe Prishtinës për të nxitur bashkëpunimin. Ajo hoqi edhe pjesë të rezolutës që e quanin shpalljen e njëanëshme të pavarësisë së Kosovës të papranueshme. Nga rezoluta është hequr gjithashtu kundërshimi i Serbisë ndaj vendimit këshillues të Gjykatës Ndërkombëtare të Drejtësisë se pavarësia e Kosovës nuk shkel ligjin ndërkombëtar. Por ministri i Jashtëm i Serbisë, Vuk Jeremiç, theksoi përsëri se vendi i tij nuk do ta njohë kurrë pavarësinë e Kosovës. Por megjithë këtë deklaratë, ambasadori i Britanisë së Madhe, Mark Lioll Grant, tha se beson se Serbia ka ndërmarrë një hap të rëndësishëm përpara në marrëdhëniet e saj me Kosovën. Por takimi i djeshëm nuk kaloi pa momente dramatike. Ai filloi dy orë e gjysmë më vonë pasi Serbia kundërshtoi praninë e Presidentit të Kosovës, Kryeministrit dhe ministrit të Jashtëm në galerinë e Sallës së Asamblesë së Përgjithshme. Më në fund, ata u lejuan të qendronin si të ftuar të delegacioneve të Britanisë së Madhe, Francës, Gjermanisë, Italisë dhe Shteteve të Bashkuara.